書樂陵王伯年太子傳
作者：徐積
朝代：宋

paragraphs: 酷哉武成，枉殺樂陵。
一步一杖，遶堂土頳。
投之池中，池水盡赤。
其妃哀號，至死不食。
其指其手，拳不可擘。
九院之後，小屍猶在。
骨碎肉爛，緋袍金带。
一袍有靴，一髻有解。
哀哉嗚呼，此兒何罪。
賊人之孤，負人之託。
毒如豺狼，險如谿壑。
身自爲孽，其子受之。
扼咽蒙頭，連頸橫屍。
報應如此，其來勿問。
與其自殺，不容尺寸。
我哀其愚，作爲此詩。
永貽厥鑒，勿爲險欺。